Trompop botsing eis vroue, seunsDie ongelukstoneel op die N4. (Foto: Facebook) Vier mense, van wie twee jong seuns en twee volwasse vroue, is Maandag in die vroeë oggendure in ’n trompop botsing op die N4 in Malelane in Mpumalanga dood. Drie ander, van wie een ’n agtjarige dogtertjie, is tydens die botsing beseer. Russel Meiring, woordvoerder van ER24, sê paramedici het omstreeks 00:30 met hul aankoms op die toneel die wrakke van ’n bakkie en ’n sportnutsvoertuig in die middel van die pad aangetref. Twee vroue en twee seuns, vermoedelik maar tien jaar oud, was in daardie stadium in een van die wrakke vasgekeer. “Die vier pasiënte het ongelukkig reeds aan hul veelvoudige beserings beswyk. Daar kon niks vir hulle gedoen word nie en hulle is dood verklaar.” ’n Derde vrou is met kritieke beserings op die toneel aangetref. ’n Volwasse man en die agtjarige dogtertjie het matige beserings opgedoen. Dié drie pasiënte is op die toneel behandel voordat hulle na nabygeleë hospitale vervoer is vir verdere mediese behandeling. Die plaaslike owerhede was vanoggend vroeg op die toneel om ondersoek in te stel.